Bodil Kornbek (KRF), 2003-03-27:
I november sidste år førstebehandlede Folketinget et forslag om salg af elforsyningsvirksomheder, der betød, at 95 pct. af nettoprovenuet skulle modregnes i kommunernes bloktilskud, og Kristeligt Folkeparti var medforslagsstiller til det forslag.
Baggrunden for forslaget var jo, at nogle kommuner stod over for milliardgevinster ved salg af elforsyningsvirksomheder.
Det fandt vi, og det finder vi ikke
er rimeligt, nemlig det, at nogle kommuner kan skovle milliardgevinster ind, når det er forbrugerne, der via betaling for ydelserne har bidraget til overskud i virksomheden.
Havde branchen været præget af frit valg og konkurrence, havde udgangspunktet været et andet.
Men når forbrugerne på grund af monopoldannelser ikke har haft frit valg til at vælge elleverandører, så er det også vigtigt at beskytte forbrugernes opsparing i virksomhederne.
I forhold til det forslag, vi selv var medforslagsstiller til, giver det forslag, vi behandler nu,
kommunerne nogle større gevinster.
Men i forhold til de nuværende regler har det jo vist sig, at kommunerne kan beholde størstedelen af deres indtægt ved salg af energiforsyningsvirksomhed.
Så man må sige, at forslaget her er en forbedring.
Efter lovforslaget sker der en vis modregning i bloktilskuddet, når kommuner får indtægter fra salg af energiforsyningsvirksomhed, og dermed kommer en del af indtægterne ved salget samfundet til gode og ikke kun den kommune, der har ejet virksomheden, og det er positivt.
Vi har været optaget af, hvordan man kan sikre forbrugerne mod prisstigninger efter overtagelse af energiforsyningsvirksomhed, og i den forbindelse har vi med tilfredshed noteret os de bestemmelser i lovforslaget om, at priserne ikke må stige som følge af en virksomhedsoverdragelse. Det er jo klart, at vi selvfølgelig gerne vil have belyst under udvalgsarbejdet, hvordan man også kan sikre dette, at der altså ikke kommer disse prisstigninger.
Et område, som jo er diskuteret meget, og som har været det, der ligesom har været hovedsagen, er jo omkring adskillelse af produktionen fra transmissionen.
Når det drejer sig om distributionsnettene eller de lokale net, så må jeg blankt indrømme, at vi ikke er helt sikre på, om det er nok med en skærpelse af indtægtsrammen, som regeringen har lagt op til.
Vi vil være åbne over for at få det belyst og diskuteret og dermed også finde en løsning, som vi finder er mulig.
Så vi er meget interesseret i, at vi også får set på den del og får fundet en fælles løsning på spørgsmålet, da vi finder, det er vigtigt med en bred aftale, og det vil vi gerne være med til at arbejde for. De øvrige bestemmelser i lovforslaget, bestemmelsen om afbrænding af kød- og benmel, er vi tilfredse med, nemlig at der findes en løsning, så vi kan få afbrændt det på en måde, som kraftværkerne også kan leve med.
Det fremgår dog af bemærkningerne, at bortfaldet af elproduktionstilskud og særlig afregningspris vil have en negativ økonomisk virkning for landbruget.
Vi vil gerne under udvalgsarbejdet have belyst, hvad denne del af lovforslaget kommer til at koste landbruget.
Den sidste del af lovforslaget, der giver ministeren hjemmel til at pålægge den systemansvarlige virksomhed at anlægge og drive søledningsanlæg, har vi ikke nogen problemer med.
Formålet med forslaget er i de tilfælde, hvor ingen elselskaber vil etablere søkabel til de små øer, at sikre, at opgaven selvfølgelig skal løses.
Så det er vi meget positive over for.
Samlet set er vi positive over for dette lovforslag.
Der er et par småting, vi gerne vil have undersøgt under udvalgsarbejdet, og vi mener, at vi sagtens kan finde en tilfredsstillende løsning på dem.